སྲོང་བཙན་སྒམ་པོ།

དུང་དཀར་བློ་བཟང་འཕྲིན་ལས།

སློབ་སྦྱོང་གི་དམིགས་ཚད།

༡ མིང་བརྡ་དང་ཐ་སྙད་གསར་བ་རྣམས་དག་ཆ་ཡོད་པའི་སྒོ་ནས་འབྲི་ཀློག་ཐུབ་དགོས།

༢ སྨྲ་ལྕེ་གསལ་ཞིང་དག་ལ། གཅོད་མཚམས་འགྲིག་པའི་སྒོ་ནས་སློབ་ཚན་ཀློག་འདོན་བྱེད་ཤེས་དགོས

༣ཐ་སྙད་གསར་བའི་དོན་རྣམས་ཁོང་དུ་ཆུད་དགོས་པ་མ་ཟད་དག་ཆ་ཐོན་དགོས།

༤སྲོང་བཙན་སྒམ་པོས་བོད་ཀྱི་སྤྱི་ཚོགས་འཕེལ་རྒྱས་སུ་འགྲོ་བར་མཛད་རྗེས་ཅི་འདྲ་བཞག་ཡོད་པ་ཤེས་དགོས།

ཁྲིད་ཡུན། སློབ་ཐུན་བཞི་བཀོལ་རྒྱུ།

**ཚོགས་ཐུན་དང་པོ།**

**སློབ་ཁྲིད་ཀྱི་བརྒྱུད་རིམ།**

ཚོགས་ཐུན་འདིའི་སློབ་ཁྲིད་ཀྱི་དམིགས་ཚད།

༡ སྨྲ་ལྕེ་གསལ་ཞིང་དག་ལ། གཅོད་མཚམས་འགྲིག་པའི་སྒོ་ནས་སློབ་ཚན་ཀློག་འདོན་བྱེད་ཤེས་དགོས།

༢ མིང་བརྡ་དང་ཐ་སྙད་གསར་བ་རྣམས་དག་ཆ་ཡོད་པའི་སྒོ་ནས་འབྲི་ཀློག་ཐུབ་དགོས།

༣ཐ་སྙད་གསར་བའི་དོན་རྣམས་ཁོང་དུ་ཆུད་དགོས་པ་མ་ཟད་དག་ཆ་ཐོན་དགོས།

**དང་པོ། ལྟ་འཁྲིད་དང་པོ། སློབ་ཚན་ཀློག་འདོན། (རང་ཀློག འགྲན་ཀློག )**

**༡ རང་ཀློག**

རང་སྦྱོང་མཛུབ་སྟོིན།

1.སློབ་གྲོགས་ཚོས་སྨྲ་ལྕེ་གསལ་ཞིང་དག་ལ། གཅོད་མཚམས་འགྲིག་པའི་སྒོ་ནས་སློབ་ཚན་ཀློག་འདོན་བྱེད་ཤེས་དགོས།

2. ནན་ཏན་གྱིས་སློབ་ཚན་བཀླགས་ནས་སློབ་ཚན་གྱི་ནང་དོན་སྤྱི་ཁོག་ཙམ་ཤེས་དགོས།

**༢ འགྲན་ཀློག ( མི་སྒེར་གྱི་འགྲན་ཀློག ཚོ་ཆུང་གི་འགྲན་ཀློག )**

ཀློག་འདོན་བྱེད་མཁན་གྱི་སྒྲ་ཡི་དག་ཆ་དང་ཚིག་གི་གཅོད་མཚམས་ལ་ཉམས་བཞག་ནས་གལ་ཏེ་སྐྱོན་ཡོད་ན་དག་བཅོས་བྱོས།

**གཉིས་པ། ལྟ་འཁྲིད་གཉིས་པ།**

**༡ རང་སྦྱོང་མཛུབ་སྟོིན།**

སློབ་ཚན་དུ་གསར་དུ་བྱུང་བའི་ཐ་སྙད་དང་མིང་གི་འགྲེལ་བ་རྣམས་དག་ཆ་ཡོད་པའི་སྒོ་ནས་འབྲི་ཀློག་ཐུབ་དགོས།

**༢ ཚད་ལེན་པ།**

1.ཐ་སྙད་ཀྱི་འབྲི་ཀློག 2. མིང་འགྲེལ་གྱི་འབྲི་ཀློག་དང་དག་ཆ།

**བཞི་བ། ཚོགས་ཐོག་སྦྱོང་བརྡར།**

གསར་བྱུང་མིང་འགྲེལ་བློར་འཛིན་དང་ཐ་སྙད་ཉན་འབྲི་བྱེད་པ།

**ཚོགས་ཐུན་གཉིས་པ།**

**སློབ་ཁྲིད་ཀྱི་བརྒྱུད་རིམ།**

ཚོགས་ཐུན་འདིའི་སློབ་ཁྲིད་ཀྱི་དམིགས་ཚད།

༡ སྲོང་བཙན་སྒམ་པོ་ནི་མི་ཅི་འདྲ་ཞིག་ཡིན་པ་ཤེས་དགོས།

༢ སྲོང་བཙན་སྒམ་པོས་བོད་ཀྱི་སྤྱི་ཚོགས་འཕེལ་རྒྱས་སུ་འགྲོ་བར་མཛད་རྗེས་ཅི་འདྲ་བཞག་ཡོད་པ་ཤེས་དགོས།

**དང་པོ། སློབ་ཚན་དུ་འཇུག་པའི་གཏམ།**

ང་ཚོའི་མེས་པོའི་ཁྲོད་ནས་ཕུལ་དུ་བྱུང་བའི་སྐྱེས་བུ་དམ་པ་མང་པོ་བྱོན་པ་དང་། ཁོང་ཚོས་ལས་རིགས་མི་འདྲ་བ་ནས་མཛད་རྗེས་རླབས་པོ་ཆེ་བསྐྲུན་ཏེ། ཆབ་སྲིད་དང་དཔལ་འབྱོར། རིག་གནས་སོགས་འཕེལ་རྒྱས་འགྲོ་བར་ནུས་པ་ཆེན་པོ་བཏོན་ཡོད་པ་རེད། དེ་རིང་ང་ཚོས་བསླབ་བྱའི་སློབ་ཚན་འདིའི་ནང་གི་སྐྱེས་བུ་དམ་པ་དེ་ནི་བོད་གངས་ཅན་གྱི་ལོ་རྒྱུས་སུ་མིང་དུ་གྲགས་པའི་རྒྱལ་བོ་སྲོང་བཙན་སྒམ་པོ་རེད། ང་ཚོས་སློབ་ཚན་འདི་ལ་སློབ་སྦྱོང་བྱས་ནས་ཁོང་གིས་བོད་ཀྱི་སྤྱི་ཚོགས་འཕེལ་རྒྱས་སུ་འགྲོ་བར་མཛད་རྗེས་ཅི་འདྲ་ཞིག་བཞག་ཡོད་པར་རྒྱུས་ལོན་ཞིག་བྱེད།

**གཉིས་པ། ལྟ་འཁྲིད་དང་པོ།**

རང་གྲུབ་ཚན་པ་དང་པོ་དང་གཉིས་པ་བཀླགས་ནས་སྲོང་བཙན་སྒམ་པོའི་འཁྲུངས་འདས་ལོ་དང་ཁོང་ནི་མི་ཅི་འདྲ་ཞིག་ཡིན་པ་རྒྱུས་ལོན་བྱེད་དགོས།

རང་སྦྱོང་མཛུབ་སྟོན།

༡ སྲོང་བཙན་སྒམ་པོ་ནི་མི་ཅི་འདྲ་ཞིག་ཡིན།

༢ ཁོང་གི་མིང་ཅི་ལྟར་ཐོགས་པ་རེད།

༣ ཁོང་གི་འཁྲུངས་འདས་ལོ་ཅི་ལྟར་ཡིན།

ཚད་ལེན་པ། ( གོང་གི་དྲི་བ་དག་གི་དྲིས་ལན་འགྲིག་མིན་ལ་དཔྱད་པ། )

༡ ཕན་ཚུན་ལ་དཔྱད་པ། ༢ དགེ་རྒན་གྱིས་དྲི་བ་དྲིས་ནས་དཔྱད་པ།

**གསུམ་པ། ལྟ་འཁྲིད་གཉིས་པ།**

རང་གྲུབ་ཚན་པ་༣—༡༠བར་ཀློག་འདོན་བྱས་ནས་སྲོང་བཙན་སྒམ་པོས་བོད་ཁམས་གཅིག་གྱུར་དང་རྒྱལ་སྤོ་བའི་ཐད་ལ་བཞག་པའི་མཛད་རྗེས་ལ་རྒྱུས་ལོན་བྱེད་དགོས།

**རང་སྦྱོང་མཛུབ་སྟོན།**

༡ བོད་ཁམས་གཅིག་གྱུར་ལ་རྨང་གཞི་འདིང་མཁན་ནི་ཡབ་དང་མེས་པོ་གཉིས་ཡིན་ལ་དེ་གཉིས་ཀྱིས་བྱ་བ་ཅི་ཞིག་བསྒྲུབ་ཡོད།

༢ སྲོང་བཙན་རང་ཉིད་ཀྱིས་བོད་ཁམས་གཅིག་གྱུར་ལ་བྱས་རྗེས་གང་དག་བཞག་ཡོད།

༣ ཡབ་གནམ་རི་སྲོང་བཙན་ཇི་ལྟར་བཀྲོངས་པ་རེད།

༤ སྲོང་བཙན་གྱིས་རྒྱལ་ས་ལྷ་སར་སྤོ་དགོས་པའི་རྒྱུ་མཚན་ཅི།

༥ སྤྱི་ལོ་ནམ་ལ་རྒྱལ་ས་ལྷ་སར་སྤོས་པ་རེད།

༦ སྲོང་བཙན་སྒམ་པོས་བཟོ་བསྐྲུན་ཐད་ལ་བྱས་རྗེས་གང་དག་བཞག་ཡོད།

**ཚད་ལེན་པ། (**གོང་གི་དྲི་བ་དག་གི་དྲིས་ལན་འགྲིག་མིན་ལ་དཔྱད་པ། **)**

༡ ཕན་ཚུན་ལ་དཔྱད་པ། ༢ དགེ་རྒན་གྱིས་དྲི་བ་དྲིས་ནས་དཔྱད་པ།

**དྲིས་ལན།**

**༡** མེས་པོ་སྟག་རི་གཉན་གཟིགས་ཀྱིས་བན་པ་རྗེ་དང་དྲང་གར་རྗེ་སོགས་རུས་རྒྱུད་ཚོ་བ་མངའ་འོག་ཏུ་བསྡུ་འགོ་ཚུགས་པ་དང་། ཡབ་གནམ་རི་སྲོང་བཙན་གྱིས་ཟིང་པོ་རྗེ་དང་། གཙང་གི་རྒྱལ་བོ་མར་མུན། དྭགས་པོ་ས་ཁུལ་སོགས་མངས་ཁོངས་སུ་བཅུག་པ་རེད།

**༢** 1.དགུང་ལོ་བཅུ་གསུམ་སོན་མ་ཐག་ཁྲི་ལ་མངའ་གསོལ་བ།

2. དང་ཐོག་རང་ཉིད་དང་བློ་ཉེ་བའི་བློན་པོ་རྣམས་དང་མནའ་འབྲེལ་བཙུགས་ནས་ཕྱི་ནང་དུས་ཟིང་སློང་མཁན་དང་ཡབ་ལ་དུག་འདྲེན་དག་ཚར་བཅད་ནས་ཡབ་མེས་དུས་ཀྱི་ཆབ་འབངས་ངོ་ལོག་པ་རྣམས་ཕྱིར་མངའ་འོག་ཏུ་བཀུག་པ།

3.མྱང་མ་པོ་རྗེ་ཞང་སྣང་མངགས་ནས་སུམ་པ་དམག་འདྲེན་མི་དགོས་པར་འབངས་སུ་བཀུག་པ་དང་། རང་ཉིད་སྐུ་ངོ་མས་དམག་དཔུང་དྲངས་ནས་རྒྱ་དང་འ་ཞ་ལ་དཔྱ་ཁྲལ་འཇལ་དུ་བཅུག་པ།

3. གཅུང་མོ་སན་མ་ཀར་ཞང་ཞུང་རྒྱལ་བོར་བག་མར་བརྫངས་གཉེན་མཛད་དེ། རྗེས་སུ་དམག་དྲངས་ཏེ་ཞང་ཞུང་ཡོངས་དབང་འོག་ཏུ་བསྡུས།

**༣** དུག་དྲངས་ཏེ་བཀྲོངས་པ་རེད།

**༤** 1.གནས་དེའི་དཔལ་འབྱོར་གྱི་རྨང་གཞི་བརྟན་པོ་ཡོད་པ།

2. དབུས་ཀྱི་དམག་ཤུགས་དམ་འཛིན་བྱེད་པ་དང་བློན་པོ་རྙིང་པའི་འཆིང་རྒྱ་ལས་ཐར་བའི་ཆེད་བཅས་ཡིན།

**༥** སྤྱི་ལོ་633ཙམ་ལ་རྒྱལ་ས་ལྷ་སར་སྤོས་པ་རེད།

**༦** དམར་པོའི་རིའི་ཕོ་བྲང་རྒྱ་བསྐྱེད་པ། ཇོ་ཁང་དང་ར་མོ་ཆེ། དེ་བཞིན་མཐའ་འདུལ་ཡང་འདུལ་གྱི་གཙུག་ལག་ཁང་སོགས་དང་གྲོང་མིའི་གྲོང་རྡལ་རྒྱ་བསྐྱེད་ནས་མཛད་རྗེས་བཞག

**བཞི་བ། ཚོགས་ཐོག་སྦྱོང་བརྡར།**

**༡**  ལྟ་འཁྲིད་དང་པོ་དང་གཉིས་པ་ནས་བྱུང་བའི་ཤེས་བྱ་དག་ཡིད་ལ་འཛིན་རྒྱུ།

**༢** སྦྱང་གཞིའི་ལྷན་ཐབས་ལས་ཚོགས་ཐུན་འདིར་ཁྲིད་ཟིན་པའི་ནང་དོན་དག་འབྲི་རྒྱུ།

**ཚོགས་ཐུན་གསུམ་པ།**

**སློབ་ཁྲིད་ཀྱི་བརྒྱུད་རིམ།**

ཚོགས་ཐུན་འདིའི་སློབ་ཁྲིད་ཀྱི་དམིགས་ཚད།

༡ བོད་ཡིག་སུས་གསར་གཏོད་མཛད་པ་དང་ཇི་ལྟར་འཕེལ་རྒྱས་སུ་བཏང་བ་ཤེས་དགོས།

༢ སྐབས་དེར་གཏན་ལ་ཕབ་པའི་སྒྲིག་ཁྲིམས་སྤྱིའི་མིང་ལ་ཅི་ཞིག་ཟེར་བ་དང་། གང་དག་ཡིན་པ་ཤེས་དགོས།

**དང་པོ། ལྟ་འཁྲིད་དང་པོ།**

རང་གྲུབ་ཚན་པ་༡༡—༡༢བར་ཀློག་འདོན་བྱས་ནས་བོད་ཡིག་གསར་གཏོད་དང་འཕེལ་རྒྱས་བཏང་བའི་གནས་ཚུལ་ལ་རྒྱུས་ལོན་བྱེད་དགོས།

**རང་སྦྱོང་མཛུབ་སྟོན།**

1.བོད་ཡིག་སུས་གསར་བཟོ་མཛད་པ་ཡིན།

2.སྲོང་བཙན་གྱིས་བོད་ཡིག་འཕེལ་རྒྱས་སུ་གཏོང་བར་ཐབས་བཞི་སྤྱད་པ་ནི་གང་ཡིན།

**ཚད་ལེན་པ། (**གོང་གི་དྲི་བ་དག་གི་དྲིས་ལན་འགྲིག་མིན་ལ་དཔྱད་པ། **)**

༡ ཕན་ཚུན་ལ་དཔྱད་པ། ༢ དགེ་རྒན་གྱིས་དྲི་བ་དྲིས་ནས་དཔྱད་པ།

**དྲིས་ལན།**

**༡** ཐོན་མིས་གསར་བཟོ་མཛད།

**༢** 1.རྒྱལ་བོ་རང་ཉིད་ཀྱིས་ཐོན་མི་སློབ་དཔོན་དུ་བསྟེན་ནས་བོད་ཡིག་དང་རིག་གནས་ལ་སློབ་སྦྱོང་མཛད། 2. བོད་ཀྱི་བློན་འབངས་ལ་སྐུལ་སློང་བྱས་ནས་སློབ་ཏུ་བཅུག་པ། 3.པཎྚིཏ་དང་ལོ་ཙྰ་བ་གདན་དྲངས་ནས་ཆོས་དང་བསྟན་བཅོས་བསྒྱུར་བ། 4.བོད་མི་རིགས་རང་ཉིད་ཀྱི་མཁས་པ་གསོ་སྐྱོང་མཛད་པ།

**གཉིས་པ། ལྟ་འཁྲིད་གཉིས་པ།**

རང་གྲུབ་ཚན་པ་༡༣—༢༠བར་ཀློག་འདོན་བྱས་ནས་སྤྱི་ཚོགས་ཀྱི་སྒྲིག་སྲོལ་དང་ཁྲིམས་ལུགས་གཏན་ལ་ཕབ་ནས་རྒྱལ་ཁམས་བདེ་བར་བསྐྱངས་པའི་གནས་ཚུལ་ལ་རྒྱུས་ལོན་བྱེད་དགོས།

རང་སྦྱོང་མཛུབ་སྟོན།

༡ སྐབས་དེར་གཏན་འབེབ་བྱས་པའི་ཁྲིམས་སྲོལ་སྤྱིའི་མིང་ལ་ཅི་ཞིག་ཟེར།

༢ ཁོད་སུམ་ཅུ་སོ་དྲུག་ཟེར་བ་གང་དག་ཡིན།

**ཚད་ལེན་པ། (**གོང་གི་དྲི་བ་དག་གི་དྲིས་ལན་འགྲིག་མིན་ལ་དཔྱད་པ། **)**

༡ ཕན་ཚུན་ལ་དཔྱད་པ། ༢ དགེ་རྒན་གྱིས་དྲི་བ་དྲིས་ནས་དཔྱད་པ།

**དྲིས་ལན།**

**༡** ཁོད་སུམ་ཅུ་སོ་དྲུག་ཟེར།

**༢**  དེ་དག་རེ་རེ་ནི། བཀའ་ཡི་ཁྲིམས་ཡིག་ཆེན་པོ་དྲུག་དང་། བཀའ་གྲོས་ཆེན་པོ་དྲུག ཡིག་ཚང་དྲུག

ཕྱག་རྒྱ་དྲུག རྐྱེན་དྲུག དཔའ་ཚན་དྲུག་བཅས་ཡིན།

**གསུམ་པ། ཚོགས་ཐོག་སྦྱོང་བརྡར།**

**༡**  ལྟ་འཁྲིད་དང་པོ་དང་གཉིས་པ་ནས་བྱུང་བའི་ཤེས་བྱ་དག་ཡིད་ལ་འཛིན་རྒྱུ།

**༢** སྦྱང་གཞིའི་ལྷན་ཐབས་ལས་ཚོགས་ཐུན་འདིར་ཁྲིད་ཟིན་པའི་ནང་དོན་དག་འབྲི་རྒྱུ།

**ཚོགས་ཐུན་བཞི་བ།**

སློབ་ཁྲིད་ཀྱི་བརྒྱུད་རིམ།

ཚོགས་ཐུན་འདིའི་སློབ་ཁྲིད་ཀྱི་དམིགས་ཚད།

༡ ཞིང་འབྲོག་ཐོན་སྐྱེད་གོང་སྤེལ་ལ་བྱ་ཐབས་ཅི་ཞིག་སྤྱད་པ་ཤེས་དགོས།

༢ ཇི་ལྟར་རྒྱལ་ཁབ་དང་མི་རིིགས་གཞན་ལ་མཛའ་མཐུན་གྱི་འབྲེལ་བ་བཙུགས་པ་ཤེས་དགོས།

**དང་པོ། ལྟ་འཁྲིད་དང་པོ།**

རང་གྲུབ་ཚན་པ་༢༡—༢༢ཀློག་འདོན་བྱས་ཏེ་སྲོང་བཙན་གྱིས་བྱ་ཐབས་ཅི་ཞིག་བཀོལ་ནས་ཞིང་འབྲོག་ཐོན་སྐྱེད་གོང་སྤེལ་བཏང་བ་ལ་རྒྱུས་ལོན་བྱེད་དགོས།

རང་སྦྱོང་མཛུབ་སྟོན།

༡ སྲོང་བཙན་གྱིས་ཞིང་འབྲོག་ཐོན་སྐྱེད་གོང་སྤེལ་ལ་བྱ་ཐབས་ཅི་ཞིག་སྤྱད་པ་རེད།

༢ སྲང་བཙན་གྱི་སྐབས་སུ་བཀས་བཀོད་རྒྱུད་འཛིན་གྱི་མྱུ་གུ་འབུས་ཟིན་པ་ཅི་ལྟར་ཤེས།

**ཚད་ལེན་པ། (**གོང་གི་དྲི་བ་དག་གི་དྲིས་ལན་འགྲིག་མིན་ལ་དཔྱད་པ། **)**

༡ ཕན་ཚུན་ལ་དཔྱད་པ། ༢ དགེ་རྒན་གྱིས་དྲི་བ་དྲིས་ནས་དཔྱད་པ།

**དྲིས་ལན།**

**༡** ཞིང་འབྲོག་གི་དབང་བའི་ལམ་ལུགས་དྲུག་ཏུ་བཅོས་ནས་ཞིང་འབྲོག་ཐོན་སྐྱེད་གོང་སྤེལ་བཏང་།

**༢** ཞིང་པ་སྒེར་ལ་དབང་བའི་ས་ཞིང་ཡོད་པ་དང་དཔྱ་ཁྲལ་འཇལ་བ་ལས་ཤེས་ཐུབ།

**གཉིས་པ། ལྟ་འཁྲིད་གཉིས་པ།**

རང་གྲུབ་ཚན་པ་ཐ་མ་གཉིས་བཀླགས་ནས་སྲོང་བཙན་གྱིས་ཇི་ལྟར་ཁྱིམ་མཚེས་རྒྱལ་ཁབ་དང་མཛའ་མཐུན་གྱི་འབྲེལ་བ་བཙུགས་པ་ཤེས་དགོས།

རང་སྦྱོང་མཛུབ་སྟོན།

༡ སྲོང་བཙན་གྱིས་ཇི་ལྟར་ཁྱིམ་མཚེས་རྒྱལ་ཁབ་དང་མཛའ་མཐུན་གྱི་འབྲེལ་བ་བཙུགས་པ་རེད།

༢ སྲས་མོ་གཉིས་ཁབ་ཏུ་བཞེས་པ་དེར་དགེ་མཚན་ཅི་ཞིག་ཡོད།

**ཚད་ལེན་པ། (**གོང་གི་དྲི་བ་དག་གི་དྲིས་ལན་འགྲིག་མིན་ལ་དཔྱད་པ། **)**

༡ ཕན་ཚུན་ལ་དཔྱད་པ། ༢ དགེ་རྒན་གྱིས་དྲི་བ་དྲིས་ནས་དཔྱད་པ།

**དྲིས་ལན།**

**༡** བལ་བོའི་རྒྱལ་བོའི་སྲས་མོ་བལ་བཟའ་ཁྲི་བཙུན་དང་། ཐང་རྒྱལ་རབས་ཀྱི་གོང་མ་ཐང་ཐེ་ཙུང་གི་ཚ་མོ་ཝུན་ཁྲེང་ཀོང་ཇོ་སོགས་རྒྱལ་ཁབ་དང་མི་རིགས་གཞན་ནས་བཙུན་མོ་བླངས་ནས་མཛའ་མཐུན་གྱི་འབྲེལ་བ་བཙུགས།

**༢**  གཅིག་ནས་རྒྱལ་ཁབ་དང་མི་རིགས་གཞན་ལ་མཐུན་སྒྲིལ་གྱི་འབྲེལ་བ་བཙུགས་པ་དང་། གཉིས་ནས་བོད་ཀྱི་ཆབ་སྲིད་དང་། དཔལ་འབྱོར། ཆོས་ལུགས། རིག་གནས། ལག་ཤེས་བཟོ་ལས་སོགས་གོང་འཕེལ་བྱུང་བ་རེད།

**གསུམ་པ། ཚོགས་ཐོག་སྦྱོང་བརྡར།**

**༡**  ལྟ་འཁྲིད་དང་པོ་དང་གཉིས་པ་ནས་བྱུང་བའི་ཤེས་བྱ་དག་ཡིད་ལ་འཛིན་རྒྱུ།

**༢** སྦྱང་གཞིའི་ལྷན་ཐབས་ལས་ཚོགས་ཐུན་འདིར་ཁྲིད་ཟིན་པའི་ནང་དོན་དག་འབྲི་རྒྱུ།

**༣** སློབ་ཚན་གྱི་སྦྱང་གཞི།